SKRIFTLIG FORESPØRGSEL P-2441/99

af Marco Pannella (TDI) til Rådet

(13. december 1999)

Om: Kemisk, biologisk og radiologisk krigsførelse mod den kurdiske befolkning i Irak

Under kampagnen mod kurderne i 1988, der blev defineret som folkedrab, og som resulterede i dræbte og savnede i titusindvis, bombarderede det irakiske styre over 200 landsbyer i det nordlige Irak. I forbindelse med denne aktion, der udgør det mest omfattende angreb af denne art mod civile befolkningsgrupper, blev der brugt meget store mængder af kemiske og sandsynligvis også biologiske og radiologiske kampmidler. Disse midler har forurenet miljøet og vandreserverne i det nordlige Irak, hvis floder løber tværs gennem landet for at udmunde i Den Persiske Bugt.

Kan den højtstående repræsentant for den fælles udenrigs- og sikkerhedspolitik oplyse, hvilke initiativer han agter at tage eller allerede har taget på baggrund af rapporterne om det store antal kræfttilfælde og de medfødte misdannelser blandt børnene i Irak for at sørge for, at de kompetente internationale organisationer endelig foretager undersøgelser af vandreservernes tilstand for at påvise, om kemiske, biologiske eller radiologiske agenser eller heraf afledte stoffer fortsat forgifter befolkningen?

Kan den højtstående repræsentant for den fælles udenrigs- og sikkerhedspolitik endvidere oplyse, hvilke initiativer han agter at tage eller har taget, for at de kompetente internationale organisationer 11 år efter disse begivenheder tager fat på den medicinske behandling af de overlevende samt gennemfører undersøgelser, der skal påvise, hvilke midler Saddam Husseins styre har brugt, og om de stadig udgør en fare for befolkningen?

Kan den højststående repræsentant i samme forbindelse oplyse, hvilke initiativer han har taget eller agter at tage for at undersøge og evaluere de virkninger, som kemiske våben og andre masseødelæggelsesvåben har haft på landbruget i det nordlige Irak, herunder opdræt, skovbrug og fiskeri, samt på faunaen og floraen?

I øvrigt har Halabja Post Graduate Medical Institute (HMI), der blev oprettet i august 1999 i den kurdiske del af Irak for at udvikle behandlingsformer og fremme forskningsprogrammer for de mennesker, der har overlevet den kemiske krigsførelse, mødt store materielle og tekniske problemer, der truer med at forhindre det i at nå de fastsatte mål.

Kan den højtstående repræsentant for den fælles udenrigs- og sikkerhedspolitik oplyse, om han agter at udsende en ekspertgruppe til HMI for på stedet at få et overblik over de specifikke medicinske behov hos de overlevende ofre for de kemiske, biologiske og radiologiske angreb samt for at evaluere HMI's behov som helhed?

Svar

(31. januar 2000)

En evalueringsrapport om den humanitære situation i det nordlige Irak fra juni 1999, som var bestilt og finansieret af Europa-Kommissionen, giver et overblik over situationen i de kurdisk kontrollerede områder i det nordlige Irak. Det fremgår klart af rapporten, at der er mange påtrængende og akutte humanitære opgaver, som det er nødvendigt at løse, så som minerydning, underernæring og genopbygning af vandværker. Foruden disse nødvendige aktiviteter må der gennemføres en undersøgelse og vurdering af, hvilke virkninger kemiske og andre masseødelæggelsesvåben har på de generelle levevilkår i det nordlige Irak. Gennemførelsen af olie for mad-programmet må fremskyndes og effektiviseres, hvilket kræver, at den irakiske regering samarbejder fuldt ud. En forbedring af den politiske situation i det nordlige Irak ville også gøre det lettere at sikre en effektiv gennemførelse af den humanitære bistand. De normaliseringsforanstaltninger, som de to største kurdiske partier for nylig har vedtaget, er vigtige faktorer i den sammenhæng. Rådet vil bistået af generalsekretæren/den højtstående FUSP-repræsentant fortsat nøje følge situationen i Irak, herunder i de nordlige provinser, og bidrage til at sikre, at Den Europæiske Union reagerer hensigtsmæssigt på det irakiske folks behov, når omstændighederne tillader det.